احمد ماهر محمود (13 اغسطس 1946 - ) ممثل مصرى ، وهو ابو الممثل محمد احمد ماهر . اتولد احمد ماهر يوم 13 اغسطس 1946 فى حى بولاق ابو العلا بمحافظة القاهره فى مصر ، كان هاوى التمثيل من ايام ماكان لسه طالب فى الثانوى وكان عضو فى فريق التمثيل بمدرسته وأول شخصية قدمها كانت شخصية ابو طالب بن عبد المطلب عم الرسول . وبعدما اخد شهادة الثانويه العامه دخل المعهد العالى للفنون المسرحيه واتخرج منه سنة 1973 وقدم العديد من العروض لفرق الهواة فى قصور الثقافة الجماهيريه وبعد كده اتعين فى مسرح الطليعه واشترك فى معظم العروض اللى قدمها المسرح . عرف احمد ماهر طريق الشهرة بعدما قدم ادوار فى مسرحيات القطاع الخاص والسينيما و التليفزيون ، واشتهر بتمثيل الشخصيات التاريخية و أدوار الشخص قوى الارادة وده بسبب اجادته للغه العربيه الفصحى وصوته المعبر و قوته الجسمانية وشطارته فى ركوب الخيل . اشترك احمد ماهر فى اعلانات الحملة القومية لتنظيم الأسرة فى فترة التسعينيات وكان بيقول فيها جملته المشهورة (الراجل مش بس بكلمته .... الراجل برعايته لبيته وأسرته) .